Det britiske flaggs framtid står på spill
Det var en aprilsnarr fra Daily Mail da avisa i vår «avslørte» at myndighetene i all hemmelighet planla å fjerne sankt Andrews kors, hvitt på blå bakgrunn, fra det britiske flagget hvis skottene stemmer ja til uavhengighet. Nå er spøken blitt alvor. Ifølge en nettundersøkelse fra Flag Institute (FI) sier 65 prosent av folk i Storbritannia at de synes flagget må endres om skottene går ut av unionen. Ifølge Graham Bartram i FI er det mange meninger om hva alternativet er, for eksempel om det walisiske flagget bør komme inn i stedet. Protokoll:Send inn forslag til hvordan det nye flagget kan bli! En talsmann for statsminister David Cameron sier det ikke foreligger noen planer for endring av flagget. Førsteamanuensis i britisk kulturkunnskap Atle Wold ved Universitetet i Oslo tror ikke flagget endres: - Union Jack har stor verdi som nasjonalt symbol, og resultatet ved å fjerne skottenes flagg ville ikke blitt så stilig. Ser du på det britiske riksvåpenet, inneholder det fremdeles den irske harpen og den franske liljen, symbolet på det franske kongehuset, selv om Storbritannia ikke inkluderer disse landene.
Hvis skottene velger å løsrive seg fra Storbritannia, kan det få følger for Storbritannias ikoniske «Union Jack». Det skotske hvite korset kan bli fjernet fra det britiske flagget.